16.

constată că, în ceea ce privește cele șapte condiții stabilite de Parlament în rezoluția sa din 21 octombrie 2021, Comisia estimează că Agenția a înregistrat „progrese semnificative” în ultimul an și jumătate, dar „mai sunt încă multe de făcut”; constată, pentru fiecare dintre cele șapte condiții, următoarele: (a) își exprimă dezamăgirea cu privire la faptul că Agenția nu este încă în măsură să îndeplinească cerința prevăzută în Regulamentul (UE) 2019/1896, care prevedea recrutarea a cel puțin 40 de observatori pentru drepturile fundamentale (ODF) până în decembrie 2020; observă cu regret că, până în prezent, doar un număr total de 20 de ODF și-au preluat mandatul, dintre care 5 la nivel de AD și 15 la nivel de AST, constatându-se astfel o întârziere semnificativă în realizarea primei condiții stabilite în descărcarea de gestiune pentru 2019; constată că etapele ulterioare ale procedurii de recrutare se află sub controlul ofițerului pentru drepturi fundamentale și se desfășoară independent de cabinetul directorului executiv; ia act de faptul că ofițerul pentru drepturi fundamentale a finalizat, la sfârșitul lunii februarie 2022, procedura de recrutare a celorlalți 20 de ODF în grupa de funcții AD, care nu și-au preluat însă mandatul până în prezent; constată cu regret că 8 dintre acești 20 de ODF suplimentari erau deja angajați în grupa de funcții AST și că, prin urmare, trebuie lansată o cerere de candidaturi suplimentară; salută cooperarea dintre Agenție și Agenția pentru Drepturi Fundamentale a Uniunii Europene în procesul de recrutare; (b) constată că au fost recrutați și au început activitatea în cadrul Agenției toți cei trei directori executivi adjuncți; (c) ia act de faptul că directorul executiv a semnat, la 25 februarie 2022, procedura standard de operare privind mecanismul de retragere a finanțării, de suspendare sau de încetare a activităților Agenției sau de nelansare a acestora; ia act de faptul că articolul 46 din Regulamentul (UE) 2019/1896 prevede că directorii executivi a agențiilor trebuie să suspende, să înceteze sau să nu lanseze activități atunci când ar putea fi încălcate drepturile fundamentale; constată că Agenția nu și-a evaluat activitățile din Grecia, deși, potrivit unor rapoarte ale instituțiilor statelor membre, ale Consiliului Europei și ale ONU, Agenția desfășura operațiuni în sectoare în care, la momentul respectiv, aveau loc încălcări ale drepturilor fundamentale; subliniază că îndeplinirea condiției menționate la litera (g) de la prezentul alineat (privind suspendarea operațiunilor în Ungaria) este un element important pentru punerea în aplicare corespunzătoare a articolul 46 din Regulamentul (UE) 2019/1896, astfel cum se prevede în respectiva condiție; (d) ia act de faptul că directorul executiv a semnat, în aprilie 2021, procedura standard de operare revizuită privind mecanismul SIR care stabilește rolul ofițerului pentru drepturi fundamentale în acest proces; ia act de faptul că directorul executiv și ofițerul pentru drepturi fundamentale au prezentat un raport privind punerea în practică a acestei proceduri, constatând că procedura trebuie revizuită într-un mod mai aprofundat; subliniază de asemenea că, deși nu declanșează în mod automat o anchetă, mecanismul SIR este luat în considerare și permite ofițerului pentru drepturi fundamentale să fie la curent cu ultimele evoluții; observă că Agenția nu a stabilit încă, împreună cu statele membre, termene-limită pentru situațiile în care acestea trebuie să răspundă unui SIR; (e) Agenția a adoptat norme speciale pentru a garanta independența ofițerului pentru drepturi fundamentale, a recrutat un nou ofițer pentru drepturi fundamentale, precum și un adjunct; ia act de faptul că Agenția a elaborat o strategie și un plan de acțiune privind drepturile fundamentale, a adoptat o programă specializată de formare în domeniul drepturilor fundamentale pentru ODF și și-a revizuit mecanismul de tratare a plângerilor; (f) constată că Agenția a finalizat punerea în aplicare a unui proiect de gestionare a competențelor și a adoptat o politică privind gestionarea cunoștințelor și necesitatea de a cunoaște, care vine cu o valoare adăugată și care face, în prezent, obiectul unor îmbunătățiri, iar punerea în aplicare a programului de transformare al Diviziei de monitorizare și conștientizare a situației și evaluarea capacității serviciilor de resurse umane sunt încă în curs de desfășurare; ia act de faptul că Agenția a amânat pentru 30 iunie 2022 termenul pentru punerea în aplicare integrală a recomandării nr. 5, dată care depășește termenul de punere în aplicare stabilit în raportul special al Curții, în contextul unei analize formale pentru a identifica nevoile de personal ale Agenției, în special în domeniile ce țin de analiza riscurilor și evaluarea vulnerabilității; (g) constată că Agenția continuă să își desfășoare activitatea în Ungaria, deși Curtea de Justiție a Uniunii Europene („Curtea de Justiție”) a hotărât, într-o cauză inițiată de Comisie, că activitățile Ungariei sunt incompatibile cu Directiva 2008/115/CE (4) și cu Carta drepturilor fundamentale a Uniunii Europene; observă că Agenția oferă asistență operațională pentru aceste operațiuni de returnare; constată că au fost introduse noi măsuri de siguranță și că toate solicitările depuse de statul maghiar sunt evaluate de la caz la caz; ia act de faptul că GLCF a solicitat Agenției să își suspende activitățile de sprijin din Ungaria; subliniază că hotărârea Curții de Justiție conține orientări clare pentru directorul executiv în ceea ce privește punerea în aplicare a articolului 46 din Regulamentul (UE) 2019/1896 și suspendarea activităților din Ungaria. Constată că Agenția a îndeplinit doar parțial condițiile prevăzute în Rezoluția Parlamentului din 21 octombrie 2021; invită Agenția să prezinte autorității care acordă descărcarea de gestiune o foaie de parcurs detaliată cu privire la modul în care intenționează să răspundă preocupărilor nesoluționate, împreună cu un calendar clar și detaliat pentru realizarea acestor acțiuni; îndeamnă, de asemenea, Agenția să ia rapid toate măsurile necesare sugerate în urma investigației desfășurate de OLAF, în conformitate cu legislația în vigoare, și să informeze fără întârziere autoritatea care acordă descărcarea de gestiune cu privire la amploarea și calendarul acestor proceduri; subliniază că răspunsul Agenției constituie un element esențial care trebuie evaluat în cadrul procedurii de descărcare de gestiune pentru exercițiul financiar 2020;